《高阳台 春日得书》
清代·冒禹书

乍暖微寒，一天雨酿，黄鹂愁湿声声。小楼静悄，萧然日坐愁城。

不为伤春多怅望，无聊偏觉意难平。消磨尽、雄心壮志，空自悲鸣。

欣逢双鲤堪凭。记去时年月，往事分明。几番欲展，见重重密印层层。

多少閒情萦旧恨，闷怀未了怕还增。看光阴、年年虚度，却似浮萍。

作者简介：冒禹书，字玉简，如皋人。诸生，候选训导。有《倩石居遗草》。